**Remeteszőlős Község Önkormányzat Képviselő-testületének**

**1/2016. (I.25.) önkormányzati rendelete**

**a közterületek használatáról**

**egységes szerkezetben az önkormányzati tulajdonban álló közterületek filmforgatási célú használatáról szóló 11/2016. (X.24.) önkormányzati rendelet módosításaival**

Remeteszőlős Község Önkormányzatának Képviselő-testülete Magyarország Alaptörvényének 32. cikk (1) bekezdésének a.) pontjában foglalt jogkörében eljárva, az épített környezet alakításáról és védelméről szóló 1997. évi LXXVIII. tv. 54.§ (1) bekezdésében kapott felhatalmazása alapján, az épített környezet alakításáról és védelméről szóló 1997. évi LXXVIII. tv. 54.§ (1) bekezdése szerinti feladatkörében eljárva a közterületek használatáról az alábbi rendeletet alkotja:

**I. Fejezet**

**ÁLTALÁNOS RENDELKEZÉSEK**

1. **A rendelet hatálya**

**1. §** (1) A rendelet hatálya kiterjed Remeteszőlős község közigazgatási területén belül az Étv. fogalom meghatározása szerint közterületként nyilvántartott földterületre.

(2)A rendelet rendelkezései minden természetes és jogi személyre, jogi személyiséggel nem rendelkező szervezetre vonatkoznak, akik állandó vagy ideiglenes jelleggel a község területén tartózkodnak és tevékenykednek.

**II. Fejezet**

**KÜLÖNÖS RENDELKEZÉSEK**

1. **A közterület használat engedélyezése**

**2. §** (1) A közterületeket, azok építményeit, berendezéseit és felszereléseit rendeltetésüknek megfelelően, állaguk sérelme nélkül és az általános magatartási szabályok betartásával, mindenki ingyenesen használhatja.

(2) Közterület rendeltetéstől eltérő használata (továbbiakban: közterület használat) közterület-használati engedély birtokában folytatható.

(3) Közterület használat engedélyezhető különösen:

1. magasabb szintű jogszabályokban megjelölt célokra,
2. árusító és egyéb pavilon elhelyezésére,
3. építési munka végzésével kapcsolatos állvány, építőanyag, törmelék, stb. elhelyezése céljából,
4. kiállítás, vásár céljából,
5. kulturális, sport és mutatványos tevékenység céljára,
6. hirdető berendezés, reklámfelület elhelyezése céljából,
7. üzemképtelen jármű tárolása céljából,
8. építési vagy bontási engedély köteles tevékenységhez köthető tehergépjárművek úthasználata céljából,
9. [[1]](#footnote-1)
10. [[2]](#footnote-2)
11. közterületi illemhely elhelyezésére,
12. közberuházással, közműfelújítással kapcsolatos közterület használathoz, építőanyag, munkagép, munkaeszköz, lakó vagy szerszámtároló konténer közterületen történő tárolására,
13. közműbekötéssel kapcsolatos burkolatbontásra,

o) hosszabb távú – szolgáltatói, ipari vagy kereskedelmi tevékenységhez köthető – parkolóhely kialakításához bérleti szerződés alapján,

(4) Nem kell közterület-használati engedély:

1. a közút /járda/ építésével, javításával, fenntartásával kapcsolatban, a közút, járdaterületének lefoglalásához, illetve az építkezéshez szükséges építőanyag tárolásához szükséges területre,
2. az úttartozékok és a közúti közlekedés irányítását szolgáló berendezések elhelyezéséhez,
3. a közterületen, illetve az alatt vagy felett elhelyezett postai távközlési kábelek, további közművek hibaelhárítása érdekében végzett munkához, vagy lerakásához feltéve, hogy a közlekedést nem akadályozza.
4. **Az engedélyezési eljárás**

**3. §** (1) A közterület használatra vonatkozó engedélyt, a képviselő-testület által átruházott elsőfokú önkormányzati hatósági hatáskörben, a polgármester (a továbbiakban: engedélyező) adja ki.

(2) A közterület-használat iránti kérelmet, a közterület használatának megkezdése előtt, annak kell kérnie, aki a közterületet használni kívánja (a továbbiakban: engedélyes).

(3) Az engedély iránti kérelemnek tartalmaznia kell:

* 1. az engedély kérő nevét vagy cégnevét, állandó lakóhelyének vagy székhelyének címét, természetes személy esetén személyi igazolványának számát,
	2. a közterület használat célját és időtartamát,
	3. a közterület használatának helyét, módját és mértékét,
	4. az engedélyhez használt utcaberendezési tárgy műszaki leírását /anyaga, rögzítés módja, forgalmi rendszáma, típusa, megengedett legnagyobb összsúly stb./

(4) Az engedély megadása során figyelembe kell venni a helyi építésügyi szabályzatot, az országos településrendezési és építési követelményeket, a település-rendezési tervet, a községképi, műemlékvédelmi és helyi értékvédelmi, a köztisztasági, közbiztonsági, továbbá a közreműködő szakhatóságok hozzájárulásában előírt követelményeket, és ellenőrizni kell az egyéb feltételek (pl. súlykorlátozás) fennállását is.

(5) A közterület-használati engedély nem pótolja a jogszabályokban előírt egyéb hatósági engedélyek, vagy hozzájárulások beszerzését.

(6) A határozott időre szóló közterület-használat legrövidebb időtartama az 1. mellékletben foglalt egység, leghosszabb időtartama l év, mely kérelemre többször meghosszabbítható.

(7) A közterület-használati engedélyt tartalmazó határozatnak, a közigazgatási hatósági eljárás és szolgáltatás általános szabályairól szóló 2004. évi CXL. törvény  (Ket.) vonatkozó rendelkezésein felül, tartalmaznia kell különösen:

a) a jogosult nevét és lakóhelyének, illetve székhelyének, telephelyének címét,

b) a közterület-használat célját és időtartamát,

c) a közterület-használat helyének, módjának, mértékének és egyéb feltételeinek pontos meghatározását,
d) utalást arra, hogy a hozzájárulás csak a közreműködő szakhatóságok hozzájárulásában foglalt előírások megvalósítása esetén érvényes,

e) az engedély érvényének megszűnése vagy annak visszavonása esetére az eredeti állapot - kártalanítási igény nélküli - helyreállításának kötelezettségére figyelmeztetést,

f) közterület-használati díj fizetési kötelezettség esetén a díj mértékét és megfizetésének módját, határidejét,

g) a közterület-használat jellegétől függően egyéb hatósági, szakhatósági előírásokról és kikötésekről szóló tájékoztatást, a településképi követelményeket, a környezetvédelmi, valamint a munka-, egészségvédelmi és balesetvédelmi előírásokra történő utalást,

h) a közterület-használattal járó járulékos költségek (energiadíj, vízdíj stb.) viselésének és megfizetésének módját,

i) a közterület-használat időtartama alatt a szükséges állagmegóvási, karbantartási és tisztántartási kötelezettség előírását,

j) a 8. § (9) bekezdésben foglalt figyelmeztetést.

(8) Ha a közterület ideiglenes jellegű használata, építési munka végzésével kapcsolatos építőanyag szállítás, állvány, építőanyag, törmelék stb. elhelyezése céljából szükséges, az engedélyt az építtetőnek vagy a kivitelezőnek kell kérnie.

(9) Az engedély iránti kérelemhez csatolni kell: ha az építés engedély köteles, a jogerős építési engedélyt, és helyszínrajzot.

(10) Nem adható ki az engedély, ha a közterület-foglalás a forgalmat akadályozza, vagy balesetveszélyes helyzetet idézne elő.

(11) Nem adható ki engedély:

a) az Ördögárok patak 5 méteres körzetén belül a teljes közigazgatási területet magába foglalóan,

b) a Patak sétányon a Madár utcai és a Királyka utcai csomóponton,

c) a Vénusz utcában a Csillag sétányi csomóponton,

d) a Banka utcában a Királyka utcai csomóponton.

**4. §** Az építési, vagy bontási engedély köteles tevékenységekhez köthető tehergépjárművek úthasználatára a tehergépjárművek úthasználatáról szóló 9/2010. (IX.27.) rendeletben foglaltak az irányadóak, jelen rendelet 1. sz. melléklet 5. pontjában szereplő díj figyelembe vételével.

1. **A közterület használati díj mértéke, fizetésének módja**

**5. §** (1) Az engedélyes a közterület használatáért közterület használati díjat köteles fizetni. A díj mértékét az 1. melléklet tartalmazza.

(2) Az engedélyes a közterület használati díjat a közterület tényleges használatára, valamint a közterületen lévő létesítmény tényleges üzemeltetésére tekintet nélkül köteles megfizetni, kivéve, ha a használat hatósági intézkedés miatt szünetel, illetve szűnt meg.

(3) A létesítményekkel elfoglalt közterületek nagyságának meghatározásánál a létesítmény alapterületét és a használatához szükséges csatlakozó terület mértékét az OTÉK szerint kell figyelembe venni.

(4) A díjszámítás szempontjából minden töredék négyzetméter egész négyzetméternek számít.

(5) A közterület-használati díjakat napi, havi vagy éves időszakra kell megállapítani, de egyes díjtételeknél a tényleges használati idő szerint töredékdíj is megállapítható. Minden megkezdett naptári időegység (nap, hónap, év) egész időegységnek számít.

(6) A közterület használati díjat Remeteszőlős Község Önkormányzata számlájára csekken, vagy a hivatal pénztárába vagy átutalással az önkormányzat költségvetési számlájára kell befizetni, a közterület használat megkezdése előtt, illetve a közterület használati engedélyben meghatározott rendszerességgel.

1. **Mentesség a közterület használati díj fizetése alól**

6. § (1) Nem kell közterület-használati díjat fizetni:

a) a közterületi rendezvényeken egészségügyi és köztisztasági célokat szolgáló létesítményekért és tárgyakért,

b) a fegyveres erők, a fegyveres testületek, a rendészeti szervek, a mentők, a tűzoltóság és a vízügyi szolgálat közterületi létesítményeiért,

c) azokért a létesítményekért, tárgyakért és eszközökért, amelyek közvetlen életveszély vagy balesetveszély elhárítását szolgálják a közterületen,

d) közműveknek, köztisztasági szerveknek feladatuk ellátását szolgáló közérdekű létesítményeiknek elhelyezéséhez,

e) postai, távközlési tevékenységgel kapcsolatos létesítmények és berendezések elhelyezéséhez,

f) műemlékvédelem alatt álló építmények felújítási munkálataival kapcsolatos közterület-használatért,

g) a hulladékhasznosítási célból elhelyezett hulladékgyűjtő létesítményekért,

h) az önkormányzat, illetve intézménye által szervezett lomtalanítás ideje alatt a kihelyezett lomok után,

i) kereskedelmi, vagy vendéglátó-ipari egységek elé kihelyezett hulladékgyűjtő edények esetében, ha azok reklámozási célokat nem szolgálnak,

j) az önkormányzat saját szervezetei (pl. intézményei) által szervezett rendezvényekért,

k) az önkormányzat érdekében végzett építési, felújítási munkálatokért,

l) humanitárius, karitatív és helyi közérdekű célok érdekében végzett tevékenység esetében.

(2) A megállapított közterület-használati díj fizetése alól mentesül, akinek a közterület-használatát elháríthatatlan külső ok (pl. természeti csapás) huzamosabb időn át akadályozza  az akadály elhárításának napjáig.

1. **A közterület-használat megszűnése, megszűntetése**

**7. §** (1) A közterület-használati engedély érvénye a határozatban foglalt időpontban szűnik meg.

(2) Megszűnik a közterület-használati engedély érvénye akkor is, ha a közterületen folytatott tevékenységre jogosító okirat érvénye megszűnik, vagy a jogosult a tevékenység folytatására való jogosultságát egyébként elveszti.

(3) Megszűnik a közterület-használati engedély érvénye a jogosult halálával vagy - jogi személy vagy jogi személyiséggel nem rendelkező társaság esetén - jogutód nélküli megszűnésével.

(4) Megszűnik a közterület-használati engedély érvénye továbbá, ha a jogosult bejelenti, hogy a közterület használatával felhagy.

(5) Ha az engedélyes a közterület használatát meg kívánja szüntetni, köteles ezt a szándékát – az engedély egyidejű visszaadása mellett – az engedélyező hatóságnak bejelenteni.

(6) Az engedély megszűnésekor, az engedélyes a saját költségén köteles az eredeti állapotot – minden kártalanítási igény nélkül – helyreállítani.

(7) A közterület használattal járó kötelezettségek – így különösen a közterület-használati díj megfizetése – szempontjából azt az időt is be kell számítani a közterület-használatba, ameddig a jogosult az eredeti állapotot hiánytalanul helyre nem állította.

(8) Ha a közterület használat a (1) - (4), és (7) bekezdésekben említett módokon szűnt meg, a már esedékessé vált és befizetett közterület használati díjat visszakövetelni nem lehet.

(9) Az engedélyt meg kell szüntetni, ha az engedélyes a közterületet az engedélytől eltérő célra vagy módon használja, vagy a díjfizetési kötelezettségét nem teljesíti határidőre. Erre az engedélyest a határozatban figyelmeztetni kell.

1. **Jogkövetkezmények**

**8. §** (1)Közterület engedély nélküli használata esetén a használó köteles a hatóság felhívására a használatot megszüntetni és a közterület eredeti állapotát saját költségén helyreállítani, minden kártérítési igény nélkül.

(2) Azt, aki a közterületet engedély nélkül, vagy az engedélyben foglalt feltételektől eltérő módon használja, - a külön rendeletben megállapított jogkövetkezményeken túl –, az engedély nélküli, vagy az engedélytől eltérő használat tartamára kötelezni kell a közterület-használati díj megfizetésére.

**III. Fejezet**

**ZÁRÓ RENDELKEZÉSEK**

**9. §** A közterület-foglalási díjak 100 %-át az útalap javára kell befizetni.

**10. §** (1) Ez a rendelet 2016. február 15-én lép hatályba.

(2) Jelen rendelet hatálybalépésével egyidejűleg hatályát veszti Remeteszőlős Község Önkormányzat Képviselő-testületének az utak, közterületek használatáról, védelméről és a közterület-használat díjáról szóló 13/2008. (IX.29.) önkormányzati rendelete.

Remeteszőlős, 2016. január 25.

|  |  |
| --- | --- |
| Szathmáry Gergelypolgármester sk. | dr. Kovács Dénesjegyző sk. |

E rendelet: 2016. január 25-én került kihirdetésre.

 dr. Kovács Dénes

 jegyző sk.

*Egységes szerkezetbe foglalva: 2016. október 25.*

 *dr. Kovács Dénes*

 *jegyző*

***Remeteszőlős Község Önkormányzat Képviselő-testületének a közterületek használatáról szóló***

***1/2016. (I.25.) önkormányzati rendeletének 1. sz. melléklete***

|  |  |  |
| --- | --- | --- |
|  | **Közterület-használat célja** | **Közterület-használati díj** |
| 1.) | Árusító és egyéb pavilon felállítása közterületen | 8.000,- Ft/m2/hó |
| 2.) | Hirdető berendezés kihelyezése legfeljebb 1 m2-ig, ahol a m2-en a reklámfelület vízszintes vetületét kell érteni. A reklámfelület maximális mérete 1 m2. | 50.000,- Ft/év |
| 3.) | Kiállítás, vásár tartása közterületen | 10 m2-ig 15.000,- Ft/napminden megkezdett további 10 m2-ként plusz 15.000,-Ft/nap |
| 4.) | Kulturális, sport és mutatványos tevékenység  | 2.000,- Ft/m2/nap |
| 5.) | Építési vagy bontási engedély köteles tevékenységhez köthető tehergépjárművek úthasználata | Pince és egyéb földalatti létesítmény építése vagy bontása: 1.000 Ft/ m2Lakóépület építése vagy bontása: 500 Ft/ m2(az építési vagy bontási engedélyben szereplő m2) |
| 6.) [[3]](#footnote-3) |  |   |
| 7.) [[4]](#footnote-4) |  |   |
| 8.) | Közterületi illemhely  | 500,-Ft/nap |
| 9.) | Közberuházással, közműfelújítással kapcsolatos közterület-használat, építőanyag, munkagép, munkaeszköz, lakó vagy szerszámtároló konténer közterületen történő tárolása (kivéve az önkormányzati saját beruházásokat) | 500 Ft/m2/nap |
| 10.) | Közműbekötéssel kapcsolatos burkolatbontás | 10.000 Ft/db |
| 11. | Egyéb közterület használat:  | Képviselő-testület egyedi döntése alapján |

1. Hatályon kívül helyezte a 11/2016. (X.24.) önkormányzati rendelet. Hatályos 2016. november 1-től. [↑](#footnote-ref-1)
2. Hatályon kívül helyezte a 11/2016. (X.24.) önkormányzati rendelet. Hatályos 2016. november 1-től. [↑](#footnote-ref-2)
3. Hatályon kívül helyezte a 11/2016. (X.24.) önkormányzati rendelet. Hatályos 2016. november 1-től. [↑](#footnote-ref-3)
4. Hatályon kívül helyezte a 11/2016. (X.24.) önkormányzati rendelet. Hatályos 2016. november 1-től. [↑](#footnote-ref-4)